ཆེས་ཡ་མཚར་བ་ཞིག་ནི།ཚིག་གཏེར་དུ་འཁོད་པའི་ནང་དོན་དང་པོ་དང་གཉིས་པ་གཉིས་ནི་རེབ་གོང་རྫོང་གིམངའ་ཁོངས་སུ་ཡོད་པར་བཤད་ཡོད་ལ།དེ་གཉིས་ལས་གཅིག་ལ་དགོན་པ་འདེབས་མཁན་དང་།ཕྱག་བཏབ་པའི་ལོ་ཚིགས་བཅས་གསལ་བོར་བཤད་ཡོད་ཅིང་།གཅིག་ཤས་ལ་འདེབས་མཁན་དང་ལོ་ཚིགས་སོགས་གང་ཡང་མི་གསལ་ཟེར།ཡང་གསུམ་པ་དང་བཞི་བ་གཉིས་ནི་ཡ་རྫི་རྫོང་གིམངའ་ཁོངས་སུ་ཡོད་ཅེས་བཤད་པ་མ་ཟད་ད་དུང་ཕྱག་བཏབ་མཁན་དང་བཞེངས་ལོ་མི་གསལ་ཞེས་སྨྲས་འདུག་པས།མ་མཐའ་ཡང་འདི་ལ་ཐད་ཀྱིས་བལྟས་ན་དགོན་པ་གསུམ་ཙམ་གྱི་གནས་ཚུལ་ཞིག་ངོ་སྤྲོད་བྱེད་པ་རེད་སྙམ་པ་ལས་དགོན་པ་གཅིག་ཡིན་པའི་གསལ་ཆ་དང་ངེས་ཤེས་ནི་སུ་ལའང་འཆར་དཀའ།ཚིག་གཏེར་གྱི་ནང་དོན་དེ་དག་བལྟས་ཚར་རྗེས་གཞན་གྱིས་ཕར་ཞོག་དགོན་འདི་ལ་ཆ་རྒྱུས་ཤིན་ཏུ་ཆེ་བའི་ངེད་ཀྱིས་ཀྱང་ཅུང་ཟད་མགོ་འཐོམས་པའི་གནས་ཚུལ་བྱུང་སོང་བ་ནི་ཧ་ཅང་གི་བདེན་པ་ཡིན།དེ་ནི་བརྗོད་བྱའི་གནད་དེ་གོ་དཀའ་བ་སོགས་ཀྱི་གནས་ཚུལ་གང་ཡང་མིན་པར་ཆེས་སླ་བའི་དོན་དག་ཅིག་ཧ་ཅང་དཀའ་བར་བཏང་ནས་བཤད་འདུག་པའི་སྐྱོན་གྱིས་ཡིན་པ་བཤད་མ་དགོས་སོ།།